Karen Kainová

**Karen Alexandria Kainová** CC OOnt (* 28. marec 1951, Hamilton, Ontário) je kanadská bývalá baletka a umelecká vedúca Národného baletu Kanady.

## Životopis
V roku 1962 začala svoje štúdium na National Ballet School of Canada. Od roku 1969 bola baletkou v Národnom balete Kanady, začiatkom ako zboristka. Po senzačnom debute ako Odette/Odille v *[[Labutie jazero|Labuťom jazere]]* sa v roku 1971 stala vedúcou sólistkou. Jej tanečný partner bol Frank Augustyn, v roku 1973 v Moskve získali cenu za najlepšie pas de deux a sama získala striebornú medailu v ženskej kategórii. Mentorom jej bol dánsky tanečník Erik Bruhn, ktorý v rokoch 1983 až 1986 pôsobil ako umelecký vedúci Národného baletu Kanady ako aj zakladateľka tohto súboru Celia Francová. Účinkovanie v jeho *Labuťom jazere* stálo na začiatku jej kariéry a týmto dielom ju aj končila.

Jej repertoár bol mimoriadne široký. Tancovala Auroru (*[[Spiaca krásavica]]*), Giselle (*[[Giselle]]*) či v *[[La Fille mal gardée]]* Fredericka Ashatona. Spolupracovala so súbormi ako Opéra National de Paris, Boľšoj teatr, London Festival Ballet a Viedenská štátna opera. Spolupracovala a tancovala s Rudolfom Nurejevom. Rovnako spolupracovala sú súborom Ballet National de Marseille kde bol choreografom Roland Petit. Ďalším spolupracovníkom bol James Kudelka, vytvorila role v jeho baletoch *Rape of Lucrece*, *Musings*, *The Miraculous Mandarin*, *Spring Awakening* a *The Actress*. V roku 1996 oznámila zámer odísť do tanečného dôchodku. Garth Drabinsky produkoval jej rozlúčkové turné v lete a na jeseň 1997, počas roka 1997 ešte tancovala, účinkovala napr. so súborom NDT3 Nederlands Dans Theater. V Národnom balete Kanady sa v roku 1997 stala artist-in-residence (rezidentnou umelkyňou). V roku 2005 bola vymenovaná za umeleckú vedúcu Národného baletu Kanady. V tejto roli pôsobila do 30. júna 2021, najdlhšie odkedy súbor založila Celia Francová. V roli dosiahla svoje ciele, súbor znovu vyrážal na turné po svete, do repertoáru získala alebo nechala vytvoriť 71 diel. Jej predchodcom bol James Kudelka.

V rokoch 2004 až 2008 bola predsedníčkou Canada Council for the Arts. Založila Dancer Transition Resource Centre, ktorého cieľ bolo pomáhať tanečníkom s plánovaním a prechodom na novú kariéru po tej javiskovej.

Účinkovala vo viacerých filmoch. Film *Karen Kain: Dancing in the Moment* získal v roku 1999 Emmy. Filmová séria *Swan Song* (réžia Chelsea McMullanová) dokumentuje posledné predstavenie, ktoré Kainová realizovala pre Národný balet Kanady.

## Ocenenia
* Rad Kanady (1991) v kategórii *Companion*
* Rad Kanady (1976) v kategórii *Officer*
* Officier de L’Ordre des Arts et des Lettres (2000)
* Rad Ontária
* Governor General’s National Arts Centre Award (1997)
* Governor General’s Award for Lifetime Artistic Achievement (2002)
* Queen Elizabeth II Coronation Award (2019) od Royal Academy of Dance
* čestné doktoráty z univerzít: York, McMaster, Trent, University of British Columbia, Brock a University of Toronto
* známka Kanadskej pošty (2021)

## Referencie

## Iné projekty

## Externé odkazy
* Karen Kainová na webe Národného baletu Kanady

Kategória:Osobnosti z Hamiltonu (Ontário)
Kategória:Kanadské baletky
Kategória:Umeleckí vedúci Národného baletu Kanady
Kategória:Vedúci sólisti Národného baletu Kanady
Kategória:Companions Radu Kanady
Kategória:Dôstojníci Radu Kanady
Kategória:Nositelia Ordre des Arts et des Lettres
Kategória:Držitelia čestných doktorátov University of British Columbia
Kategória:Držitelia čestných doktorátov Brock University
Kategória:Držitelia čestných doktorátov McMaster University
Kategória:Držitelia čestných doktorátov University of Toronto
Kategória:Držitelia čestných doktorátov Trent University
Kategória:Držitelia čestných doktorátov York University